Virallinen lehti nro C 037 , 06/02/1997 s. 0013 - 0013



NEUVOA-ANTAVA LAUSUNTO, 25 päivänä syyskuuta 1996, asiassa E-2/95 (Gulatingin laamanninoikeuden (Gulating lagmannsrett) neuvoa-antavaa lausuntoa koskeva pyyntö), Eilert Eidesund vastaan Stavanger Catering A/S (1) (Neuvoston direktiivi 77/187/ETY - Liiketoiminnan osan luovutus - Eläke-etujen siirto) (97/C 37/07) (Oikeudenkäyntijärjestyksen 27 artiklan 5 kohdan nojalla englannin- ja norjankieliset lausunnot ovat todistusvoimaisia) Asiassa E-2/95, jossa Gulatingin laamanninoikeus (Gulating lagmannsrett), Norja, on pyytänyt tuomioistuimelta valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla neuvoa-antavaa lausuntoa laamanninoikeudessa vireillä olevassa asiassa Eilert Eidesund vastaan Stavanger Catering A/S työntekijöiden oikeuksien turvaamista yrityksen tai liikkeen taikka liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä 14 päivänä helmikuuta 1977 annetun neuvoston direktiivin 77/187/ETY tulkinnasta, tuomioistuin, toimien kokoonpanossa: presidentti Bjørn Haug, tuomarit Thór Vilhjálmsson (esittelijä) ja Carl Baudenbacher, kirjaaja: Per Christiansen, on antanut 25 päivänä syyskuuta 1996 neuvoa-antavan lausunnon, jonka päätöslauselma on seuraava: 1. ETA-sopimuksen liitteessä XVIII olevassa 23 kohdassa tarkoitetun säädöksen (työntekijöiden oikeuksien turvaamista yrityksen tai liikkeen taikka liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä 14 päivänä helmikuuta 1977 annettu neuvoston direktiivi 77/187/ETY) 1 artiklan 1 kohtaa on tulkittava siten, että jos yritys on tehnyt sopimuksen ateriapalveluyhtiön kanssa, kyseisen sopimuksen voimassaolon päättyminen ja uuden samoja palveluja koskevan sopimuksen tekeminen toisen yhtiön kanssa eivät estä direktiivin soveltamista. Kyseessä on direktiivin mukainen yrityksen tai liikkeen taikka liiketoiminnan osan luovutus, jos luovutetaan taloudellinen kokonaisuus, jolla on omat tunnusomaiset piirteensä, ja nämä piirteet säilyvät luovutuksen yhteydessä. Sen varmistamiseksi, täyttyvätkö nämä edellytykset vireillä olevan kaltaisessa tapauksessa, on tarpeen ottaa huomioon kaikki asianomaiseen liiketoimeen liittyvät seikat, kuten millaisesta yrityksestä tai liikkeestä on kyse, luovutetaanko aineellista tai aineetonta omaisuutta, mikä on omaisuuden arvo ja luonne, siirretäänkö valtaosa työntekijöistä tai erityisasiantuntemuksen hankkineita taikka kokeneita työntekijöitä, siirtyvätkö asiakkaat, missä määrin luovutusta edeltävä ja sen jälkeinen toiminta vastaavat toisiaan ja kuinka pitkäksi ajanjaksoksi toiminta on mahdollisesti keskeytetty. 2. Edellä 1 kohdassa esitetyssä yleisarvioinnissa on otettava huomioon, siirtyvätkö työntekijät ja varasto uudelle ateriapalveluyhtiölle. 3. Se, että liiketoimi kuuluu julkisia hankintasopimuksia koskevien direktiivien soveltamisalaan, ei sinänsä estä direktiivin 77/187/ETY soveltamista kyseisen kaltaisissa tapauksissa. 4. Direktiivin 77/187/ETY 3 artiklan 3 kohdan mukaan työnantajan velvollisuus suorittaa lisäeläkejärjestelmien vakuutusmaksuja työntekijän hyväksi ei siirry. (1) EYVL N:o C 149, 23.5.1996, s. 11.